**MINISTERUL SĂNĂTĂȚII MINISTERUL MEDIULUI,**

 **APELOR ȘI PĂDURILOR**

Ordin

privind stabilirea punctelor relevante ale lanțului de aprovizionare cu apă și cerințelor de monitorizare pentru substanțele incluse pe lista de supraveghere prevăzută la art. 13 alin. (8) din Ordonanța Guvernului nr. 7/2023 privind calitatea apei destinată consumului uman, precum și pentru parametrii microcistina LR, uraniu și PFAS total și/sau suma PFAS

Văzând Referatul de aprobare nr. ............................, al Direcţiei Generale Sănătate Publică și Programe de Sănătate din cadrul Ministerului Sănătății, respectiv referatul de aprobare nr. .......…....……… al Direcţiei Generale Ape din cadrul Ministerului Medului, Apelor și Pădurilor,

având în vedere dispoziţiile art. 23 alin. (2) din Ordonanța Guvernului nr. 7/2023 privind calitatea apei destinată consumului uman;

în temeiul prevederilor art.7 alin (4) din Hotărârea Guvernului nr. 144/2010 privind organizarea și funcţionarea Ministerului Sănătăţii, cu modificările și completările ulterioare,

în temeiul prevederilor art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare,

ministrul sănătăţii și ministrul mediului, apelor si pădurilor emit următorul ordin:

Art. 1 Se aprobă punctele relevante ale lanțului de aprovizionare cu apă și cerințele de monitorizare pentru substanțele incluse pe lista de supraveghere prevăzută la art. 13 alin. (8) din Ordonanța Gunernului nr. 7/2023 privind calitatea apei destinată consumului uman, precum și pentru parametrii microcistina LR, uraniu și PFAS total și/sau suma PFAS, stabilite conform Anexei nr. 1 și Anexei nr. 2 la prezentul Ordin.

Art. 2 În sensul prezentului ordin, termenii și expresiile utilizate sunt cele din OG nr. 7/2023 privind calitatea apei destinată consumului uman.

Art. 3 Anexa nr. 1 și Anexa nr. 2 fac parte integrantă din prezentul Ordin.

Art. 4 Autoritatea competentă de gospodărire a apelor, direcțiile de sănătate publică județene și a municipiului București, Institutul Național de Sănătate Publică și furnizorii de apă duc la îndeplinire prevederile prezentului Ordin.

Art. 5 Prezentul ordin se publică în Monitorul Oficial al României, Partea I.

 **Ministrul Sănătății Ministrul Mediului Apelor și Pădurilor**

**pentru Ministrul Sănătății, Barna TÁNCZOS**

**semnează, Secretar de Stat conf. univ. dr.**

**Adriana PISTOL,**

**TITLUL PROIECTULUI:**

**Ordin privind stabilirea punctelor relevante ale lanțului de aprovizionare cu apă și cerințelor de monitorizare pentru substanțele incluse pe lista de supraveghere prevăzută la art. 13 alin. (8) din Ordonanța Guvernului nr. 7/2023 privind calitatea apei destinată consumului uman, precum și pentru parametrii microcistina LR, uraniu și PFAS total și/sau suma PFAS.**

|  |  |  |  |
| --- | --- | --- | --- |
| **Structura** | **Data Solicitării Avizului** | **Data Obținerii Avizului** | **Semnătura** |
| **STRUCTURA INIȚIATOARE** |
| **Direcția Generală Sănătate Publică și Programe de Sănătate** **Director General,** **Amalia Șerban** |  |  |  |
| **STRUCTURI AVIZATOARE** |
| **Direcția Generală Juridică****Director General,** **Ionuț Sebastian Iavor****Serviciul avizare acte normative****Șef serviciu,****Dana Constanța Eftimie** |  |  |  |
| **Secretar General,****Alexandru-Mihai Borcan** |  |  |  |

**Anexa nr. 1**

Stabilirea punctelor relevante și cerințelor de monitorizare pentru substanțele incluse pe lista de supraveghere, precum și cerințele de monitorizare pentru parametrii microcistină LR, uraniu, PFAS total și/sau suma PFAS în bazinele hidrografice aferente punctelor de captare a apei destinată consumului uman sau în apa brută

Art. 1 (1) Monitorizarea substanțelor incluse pe lista de supraveghere prevăzută la art. 13 alin. (8) din Ordonanța Guvernului nr. 7/2023, respectiv nonil-fenol și 17 beta estradiol, precum și a substanțelor sau compușilor care vor fi incluse ulterior în lista de supraveghere prin acte delegate ale Comisiei Europene, se va efectua în sursele de apă de suprafață utilizată pentru captarea apei brute destinată consumului uman, care asigură în medie mai mult de 100 mc/zi.

(2) La selectarea punctelor relevante de monitorizare a substanțelor incluse pe lista de supraveghere, autoritatea competentă de gospodărirea apelor ţine seama de modurile de utilizare şi de posibila apariţie a substanţei în apele de suprafaţă;

(3) Punctul de prelevare a probelor de apă brută reprezintă punctul din care se captează apa de suprafaţă, respectiv secțiunea prizei de captare a apei brute de suprafață, înainte de a fi trimisă la tratare.

(4) Frecvența de monitorizare a substanțelor și compușilor incluși pe lista de supraveghere este de cel puțin o dată pe an.

(5) Proba de apă a substanțelor și compușilor prevăzuți la alin. (2) se referă la proba/eșantionul de apă în faza totală (concentrație totală).

 Art. 2 (1) Monitorizarea parametrilor chimici microcistină LR, uraniu, PFAS total și/sau suma PFAS se va efectua în sursele de apă de suprafață și/sau subterane utilizate pentru captarea apei brute destinată consumului uman, care asigură în medie mai mult de 100 mc/zi.

 (2) Parametrul chimic microcistină LR se va monitoriza în sursele de suprafaţă menționate la alin.1, atunci când aceasta este un lac de acumulare, în punctul de captare a apei brute de suprafață, doar în cazul unor înfloriri potențiale în sursa de apă de suprafață, respectiv creșterea densității de celule cianobacteriene sau potențial de înflorire.

(3) Monitorizarea prevăzută la alin. (2) se va efectua cu frecvență lunară pe toată perioada fenomenului de înflorire algală și încă o lună după încetarea fenomenului.

(4) Parametrii chimici uraniu, PFAS total și/sau suma PFAS se vor monitoriza în apele de suprafață și subterane, utilizate pentru captarea apei brute destinată consumului uman, în punctele de captare a apei de suprafață sau în punctele de monitorizare a apei subterane:

a) pentru apele de suprafață punctul de captarea a apei brute reprezintă punctul din care se captează apa de suprafață, respectiv secțiunea prizei de captare a apei brute de suprafață, amplasată sau nu pe un corp de apă, înainte de a fi trimisă la tratare;

b) pentru apele subterane punctul de monitorizare este reprezentat de forajele/drenurile/izvoarele prin intermediul cărora se monitorizează chimismul apelor subterane de către autoritatea competentă de gospodărirea apelor, amplasate sau nu pe un corp de apă subterană;

(5) Proba de apă brută pentru analiza parametrilor chimici prevăzuți la alin. (4) se referă la faza dizolvată a unui eșantion/probă de apă obținut prin filtrarea cu ajutorul unui filtru de 0,45 micrometri sau orice altă tratare anterioară echivalentă (concentrația dizolvată) în cazul uraniului și la faza/forma totală în întreg eșantionul de apă (concentrația totală) în cazul PFAS;

(6) Pentru analiza parametrilor chimici prevăzuți la alin (4) se vor aplica următoarele criterii:

a) identificarea prezenței parametrilor uraniu, respectiv PFAS în probele de apă de suprafață și/sau subterană, prelevate din punctele definite conform alin. 4 lit. a) și lit. b), prin efectuarea unei analize calitative (analiză de screening);

b) în cazul în care, urmare analizei de la punctul (a), parametrii chimici analizați au fost identificați în concentrații cuantificabile, iar metoda de analiză utilizată prezintă o limită de cuantificare mai mică sau egală cu 30% din valoarea-limită a parametrului în cauză, se continuă monitorizarea parametrului/ parametrilor identificați;

c) pentru substanțele care nu au fost identificate în cadrul analizei calitative (screening), iar metoda de analiză utilizată prezintă o limită de cuantificare mai mică sau egală cu 30% din valoarea-limită a parametrului în cauză, se recomandă reluarea analizei de screening la un interval de cel puțin 3 ani combinată cu analiza surselor de poluare din cadrul bazinului hidrografic aferent punctului de captare a apei.

(7) după aplicarea criteriilor prevăzute la alin. (6) lit. a) – c), frecvența de monitorizare a parametrilor chimici prevăzuți la alin. (4), va fi în conformitate cu cea prevăzută în Legea Apelor nr. 107/1996, cu modificările și completările ulterioare, Anexa 11, pct. 1.3.5.1 pentru sursele de apă brută de suprafață, și cu Anexa 11, pct. 2.4.3.3. pentru sursele de apă brută subterană.

Art. 3 (1) Pentru parametrii de calitate analizați în sursa apă brută de suprafață și/sau subterană, valorile limită, standardele de calitate a mediului sau valorile de prag sunt cele stabilite în legislația specifică domeniului de gospodărire a resurselor de apă și utilizate pentru evaluarea stării ecologice/potențialul ecologic și stării chimice a corpurilor de apă de suprafață, respectiv pentru evaluarea stării chimice a corpurilor de apă subterane unde sunt amplasate punctele de monitorizare.

 (2) În cazul în care pentru anumiți parametrii/indicatori de calitate analizați pentru sursa apă brută de suprafață și/sau subterană, legislația specifică domeniului de gospodărire a resurselor de apă, nu prevede valori limită, standarde de calitate a mediului sau valori de prag, conform alin (5^4), sau în cazul în care sursele de apă brută de suprafață și/sau subterană nu sunt amplasate pe un corp de apă, atunci se vor lua în considerare, doar ca valori informative, valorile limită stabilite pentru aceștia în Anexa nr. 1 a OG nr. 7/2023.

Art. 4. Pentru prelevarea și analiza probelor de apă de suprafață și subterană se utilizează metode standardizate specifice matricilor de interes. În situația în care nu sunt disponibile metode de analiză, aplică metode dezvoltate în laborator sau în note aplicative.

Art. 5. Datele de monitorizare obținute ca urmare a aplicării prevederilor prezentei Anexe de către autoritatea competentă de gospodărire a apelor, vor fi puse la dispoziția furnizorului de apă şi direcţiei de sănătate publică în conformitate cu prevederile Ordonanței Guvernului nr.7/2023.

**Anexa nr. 2**

Stabilirea punctelor relevante și cerințelor de monitorizare pentru substanțele incluse pe lista de supraveghere, precum și cerințele de monitorizare pentru parametrii microcistină LR, uraniu, PFAS total și/sau suma PFAS în sistemul de aprovizionare cu apă potabilă

Art. 1 Monitorizarea substanțelor incluse în lista de supraveghere, respectiv nonil-fenol și 17 beta estradiol, precum și a substanțelor sau compușilor care vor fi incluse ulterior în lista de supraveghere prin acte delegate ale Comisiei Europene, se va efectua astfel:

(1) Substanțele incluse în lista de supraveghere vor fi monitorizate de către furnizorii de apă potabilă care au ca sursă apa de suprafață sau folosesc pentru distribuție apă provenită din sursă de suprafață în amestec cu apă provenită din foraje;

(2) Substanțele incluse în lista de supraveghere vor fi monitorizate cu frecvența prevăzută în tabelul 1;

(3) Frecvența de monitorizare prevăzută la alin. (2) poate fi redusă la jumătate în situația în care condițiile de la lit. a) și b) de la prezentul alineat sunt îndeplinite timp de 2 ani consecutiv:

1. în primul an de monitorizare a fost respectată frecvența de monitorizare,
2. în conformitate cu analiza riscurilor inclusă în planurile de siguranță ale apei sau în evaluările de risc ale bazinelor hidrografice aferente captărilor, nu există un risc probabil ca substanțele respective să apară în apa brută;

(4) În situația prevăzută la alin. (3) se va avea în vedere ca prelevarea de probe să se distribuie uniform pe perioada unui an, iar în cel de al doilea an de monitorizare cu frecvență redusă, să se preleveze probele în perioadele neacoperite de calendarul de recoltare stabilit în primul an;

(5) În situația în care în perioada de program redus de monitorizare se constată depășiri ale valorilor orientative, se va reveni la programul de monitorizare stabilit în tabelul 1 și se vor institui măsuri de remediere conform art. 14 din Ordonanța nr. 7/2023 și în contextul evaluării riscurilor din sistemul de aprovizionare cu apă.

(6) Punctul de prelevare a probelor este robinetul consumatorului; în situația prevăzută la alin. (3) minim 1 probă/an se va recolta de la robinetul consumatorului, restul probelor putând fi recoltate de la ieșirea din stația de tratare;

(7) Rezultatele monitorizării substanțelor incluse pe lista de supraveghere se comunică direcțiilor de sănătate publică județene și a municipiului București până la finalul lunii următoare celei in care s-au prelevat sau până la finalul anului calendaristic, după caz.

Tabel 1 Frecvența de monitorizare a substanțelor incluse pe lista de supraveghere

|  |  |
| --- | --- |
| Volumul de apă distribuit/zi | Frecvență de monitorizare  |
| Mai putin sau egal cu 1.000 mc | 2 probe/an |
| Intre 1.000 mc și 10.000 mc | 4 probe/an |
| Mai mult de 10.000 mc | 8 probe/an |

Art. 2 Monitorizarea parametrului Microcistina LR:

 (1) Va fi realizată în condițiile în care furnizorii de apă au ca sursă de apă pentru potabilizare apă de suprafață sau folosesc drept sursă, apă provenită din sursă de apă de suprafață când aceasta este un lac de acumulare, în amestec cu apă provenită din foraje. În situația în care ponderea apei de suprafață este de minim 50 % din volum, frecvența de prelevare este cea prevăzută în Tabelul 1 de la Secțiunea a 2-a a Anexei nr. 2 din Ordonața nr.7/2023 și Normele de supraveghere monitorizare şi inspecţie sanitară a calităţii apei potabile prevăzute la art. 23 alin. (1) din Ordonanța nr. 7/2023;

(2) Frecvența de prelevare prevăzută la alin. (1) se aplică în perioadele de înflorire algală; furnizorul de apă va înștiința direcția de sănătate publică asupra modificărilor survenite la sursă, respectiv modificări care ar putea indica un început de înflorire algală, ținând cont de criteriile de la alin. (5);

(3) In situația în care furnizorul de apă distribuie apă potabilă având ca sursă apa provenită dintr-un râu sau fluviu, ori apă provenită dintr-o sursă de suprafață în amestec cu apă provenită din foraje, cu excepția situației prevăzută la alin. (1), frecvența de monitorizare este cea prevăzută în tabelul 2, în condițiile în care se constată fenomenul de înflorire algală în sursa de suprafață;

(4) În situația prevăzută la alin. (1) și (3), frecvența de monitorizare poate fi redusă pe baza evaluării și gestionării riscurilor din bazinele hidrografice și în conformitate cu punctul 2 din Capitolul III al Anexei nr. 2 din Ordonanța nr. 7/2023;

(5) Următoarele criterii vor fi luate în considerare pentru a mări sau a reduce frecvența de monitorizare a parametrului Microcistina LR:

1. criterii care țin de corpul de apă supus potabilizării: mărimea corpului de apă, adâncimea acestuia, existența curenților, stratificarea corpului de apă în funcție de temperatură, statusul de nutrienți, perioadele de deficit hidrologic sau înregistrarea de debite scăzute;
2. criterii care țin de istoricul dezvoltării algale în zona de captare: sezonul de înflorire algală, perioadele cu temperaturi crescute, vânturi puternice în zonă;
3. elemente care țin de inspecția zonei de captare: miros, gradul de limpezime al apei;
4. criterii care țin de stația de tratare: analiza probelor prelevate simultan de la sursă și la ieșirea din stația de tratare reprezintă un factor de evaluare a performanței stației de tratare;
5. criterii care țin de rezultatele analizelor pentru parametrii: carbon organic total (TOC), turbiditate, miros, gust; creșterea bruscă a valorii TOC poate indica debutul procesului de înflorire algală;
6. situații de întrerupere a furnizării de apă, număr redus de consumatori conectați la sistemul de distribuție și/sau clor rezidual liber sub valoarea minimă a intervalului prevăzut în tabelul C din Anexa nr. 1 a Ordonanței Guvernului nr. 7/2023, modificări organoleptice ale apei în rețeaua de distribuție;

(6) Punctele de prelevare a probelor sunt: ieșirea din stația de tratare, ieșirea din rezervoarele de înmagazinare și robinetul consumatorului, alese în funcție de criteriile prevăzute la alin. (5);

(7) Distribuția prelevării probelor se realizează în perioada de înflorire algală și încă o lună după încetarea procesului.

Tabel 2 Frecvența minimă de monitorizare a parametrului Microcistina LR

|  |  |
| --- | --- |
| Volumul de apă distribuit/zi | Frecvență de monitorizare  |
| Mai putin sau egal cu 10.000 mc | 1 probă/lună |
| Peste 10.000 mc | 2 probe/lună |

Art. 3 Monitorizarea parametrului Uraniu:

 (1) Se va realiza cel puțin cu frecvența prevăzută în Tabelul 1 de la Secțiunea a 2-a a Anexei nr. 2 din Ordonanța nr.7/2023 și Normele de supraveghere monitorizare şi inspecţie sanitară a calităţii apei potabile prevăzute la art. 23 alin. (1) din Ordonanța nr. 7/2023;

 (2) Următoarele elemente vor fi luate în considerare în modificarea frecvenței de monitorizare a parametrului Uraniu:

1. soluri bogate în uraniu în bazinul hidrografic al sursei de apă și/sau activități de prelucrare a minereurilor de uraniu;
2. prezența minereurilor de uraniu și/sau activități de minerit;
3. prezența depozitelor de deșeuri care conțin uraniu;
4. prezența terenurilor agricole tratate cu fertilizatori pe bază de fosfor;
5. istoric de prezență a nitraților în sursele de apă și/sau în apa potabilă;
6. prezența fierului și/sau manganului în apa potabilă în concentrații care depășesc valoarea stabilită în OG nr. 7/2023;

(3) Frecvența de monitorizare a parametrului Uraniu poate fi redusă la 50 % sau parametrul Uraniu poate fi eliminat din lista parametrilor monitorizați într-o zonă de aprovizionare cu apă în condițiile prevăzute la pct. 2 al Cap. 3 din Ordonanța Guvernului nr. 7/2023, dacă evaluarea riscurilor confirmă că niciun factor care poate fi anticipat în mod rezonabil nu va interveni în sensul creșterii concentrației, precum cei menționați la alin. (2).

(4) În situația eliminării parametrului din lista parametrilor monitorizați, din 6 în 6 ani va fi monitorizat din nou, în conformitate cu prevederile pct. 2 lit. c) din Cap. III al Anexei nr. 2 la OG nr. 7/2023.

(5) Punctele de prelevare a probelor se stabilesc astfel:

1. în condițiile în care nu se înregistrează depășiri ale valorilor pentru parametrii fier și/sau mangan în apa potabilă, minim o probă/an va fi prelevată de la robinetul consumatorului, restul de probe putând fi prelevate de la ieșirea din stația de tratare;
2. în situația în care se înregistrează depășiri ale valorilor pentru parametrii fier și/sau mangan în apa potabilă, minim jumătate din probe vor fi recoltate de la robinetul consumatorului.

Art. 4 Parametrii PFAS total și suma PFAS vor fi analizați pe baza orientărilor tehnice elaborate de Comisia Europeană privind metodele de analiză, limitele de detecție și valorile parametrilor, precum și frecvența prelevării pentru monitorizarea substanțelor perfluoroalchilate și polifluoroalchilate, prevăzute la art. 13 alin. (7) al Directivei (UE) 2020/2184 a Parlamentului European și Consiliului privind calitatea apei destinată consumului uman.

Art. 5 În elaborarea calendarului de monitorizare a parametrilor care fac obiectul prezentului ordin, furnizorii de apă potabilă, în colaborare cu direcțiile de sănătate publică județene și/sau a municipiului București și pe baza informațiilor provenite din monitorizarea/supravegherea corpurilor de apă în conformitate cu Anexa nr. 1, vor adapta frecvențele de monitorizare, calendarul de monitorizare și punctele de prelevare în funcție de particularitățile fiecărui sistem de aprovizionare și în concordanță cu prevederile art. 1-3 din prezenta anexă.

Art. 6 Sunt exceptate de la prevederile prezentei anexe apele prevăzute la art. 3 alin. (1) lit. d) din Ordonanța Guvernului nr. 7/2023.